 Na SAMMY WAWERU TOFAUTI kati ya Rais Uhuru Kenyatta na naibu wake, William Ruto zinaendelea kudhihirika wawili hao wakirushiana cheche za maneno hadharani. Rais Kenyatta Jumatatu alimsuta Dkt Ruto kwa kile alidai kama kudandia mikakati ya maendeleo ya chama tawala cha Jubilee ambacho naibu rais amejitenga nacho. Majuzi, Ruto chini ya vuguvugu la Kenya Kwanza na UDA, alinukuliwa akimweleza Rais “hataamulia wala kuchagulia Wekenya kiongozi anayetaka amrithi baadaye mwaka huu atakapostaafu”. Naibu wa Rais alisema, hilo ni jukumu la Wakenya debeni wakati cha uchaguzi mkuu Agosti 9. “Naskia wengine wakisema ati chama cha rais kimesambaratika. Mimi nilichaguliwa kwa sababu ya mambo mawili, amani na kuletea Wakenya maendeleo kama haya ya afya bora kwa wote,” akasema kiongozi huyo wa nchi akizungumza Mombasa, baada ya kuzindua rasmi Mpango wa Afya Bora Kwa Wote, UHC. Katika hafla hiyo, Rais Kenyatta alikuwa ameandamana na Mawaziri Mutahi Kagwe (Afya), Prof George Magoha (Elimu) na Sicily Kariuki (Maji), baadhi ya magavana akiwemo mwenyeji Mombasa, Ali Hassan Joho, maseneta na wabunge. Aidha, alitumia jukwaa hilo kumjibu naibu rais na wandani wake, ambao wamekuwa wakidai Rais ana kura moja pekee “ambayo haitazima uamuzi wa Wakenya kuchagua kiongozi wanayetaka 2022”. “Naskia wakisema, wakinikumbusha kila siku nina kura moja pekee, sikatai ni moja tu kama Mkenya mwingine lakini chama chetu cha Jubilee kimekuwa kazini na sitachoka kuambia Wakenya chagueni huyu anayefanya kazi,” akafafanua Rais Kenyatta, kauli yake ikionekana kuelekezewa Ruto. Kufuatia madai ya vuguvugu la Kenya Kwanza kwamba Rais ana mradi wa kiongozi anayetaka amrithi atakapostaafu baadaye mwaka huu, 2022, alijitetea akihoji “sina mtu ninayependekeza”. Hata hivyo, alisema akiwa na watu wanaomuamini atawashauri kuchagua kiongozi anayehisi kuwa bora kupeleka Kenya mbele. “Mimi sina mradi wa mtu yeyote, kura yangu nitampa ninayetaka. Nikiwa na watu wengine si nitawaambia ninayeona anafaa kuongoza nchi,” akaelezea. Akitetea utendakazi wake, Rais Kenyatta alisema propaganda zinazopepetwa na wakosoaji wake hazitabadilisha kazi aliyofanya. “Stori ya watu kueneza uongo katika mikutano haitabadilisha yaliyofanyika. Kazi haifanywi juu ya gari, inafanywa kwa maofisi kwa magari.” Uhusiano wa Dkt Ruto na Rais Kenyatta uliashiria kupata doa baada ya kiongozi huyo wa nchi kutangaza kuzika tofauti zake za kisiasa na kiongozi wa ODM, Raila Odinga kupitia salamu za maridhiano, Handisheki. Kiongozi wa ANC, Musalia Mudavadi majuma kadha yaliyopita alijiunga na kambi ya Ruto, wawili hao wakidai Bw Odinga ni mradi wa Rais Kenyatta kumrithi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  